贈許從道之子祖孫
作者：劉過
朝代：宋

paragraphs: 祖孫今年幾年齒，兩髻紞紞垂到耳。
讀書要以六經先，次第漢唐十七史。
老夫之見竊不然，別有一說爲舉似。
方今孽胡日衰甚，河朔早暮風塵起。
腐儒酸寒作何用，國家所欠奇偉士。
丈夫立身兩字盡，臣子忠孝而已矣。
吾觀汝相頭面闊，顔色粗厚黑而紫。
汝翁七十鬢髮轉，汝父科第遲如此。
與生生死蠹文字，土田官人村夫子。
不如左彎右挾弓，肉食封侯差快耳。